1. **PENGENALAN**

Pada masa kini, kemajuan teknologi internet dan medium untuk berkomunikasi seperti telefon pintar dan komputer telah berkembang luas di serata dunia. ICT ataupun “Information, Communication and Technology” yang membawa maksud informasi, komunikasi dan teknologi merupakan elemen yang sangat penting pada era yang serba digital ini. Ia membolehkan segala maklumat disebarkan melalui komunikasi antara satu sama lain dengan menggunakan teknologi yang telah diciptakan. Antara contoh paling besar kita boleh lihat yang mempunyai ketiga-tiga elemen tersebut adalah media sosial. Penggunaan media sosial adalah dominan bagi masyarakat di seluruh dunia. Media sosial boleh didefinisikan sebagai aplikasi yang berasaskan internet. Perubahan dunia juga telah sejajar dengan perkembangan teknologi komunikasi dalam media sosial. Hal ini demikian kerana media sosial merupakan salah satu platform yang digunakan oleh masyarakat pada masa kini secara atas talian dan digunakan untuk berkomunikasi antara satu sama lain ataupun bagi perkongsian sebarang maklumat. Antara media sosial yang digunakan oleh manusia secara global adalah seperti Instagram, Facebook, WhatsApp dan juga Twitter. Media sosial telah berkembang dengan adanya aplikasi tersebut kerana membolehkan semua pengguna untuk berinteraksi antara satu sama lain yang berada di tempat yang berbeza. Antara platform yang gemar digunakan dalam kalangan rakyat Malaysia adalah seperti Instagram, Facebook, WhatsApp dan juga Twitter. Oleh itu, media sosial merupakan peranan yang penting dalam penyebaran maklumat yang tepat, bernas dan berfaedah kepada masyarakat di seluruh dunia.

Seterusnya, maklumat yang disebarkan melalui media sosial perlulah mempunyai kepentingan untuk mendidik dan juga membawa masyarakat ke arah kebaikan dan menjauhi perkara yang tidak sepatutnya. Media sosial juga memainkan peranan yang penting terutama dalam proses komunikasi dalam agama Islam sebagai medium untuk menyampaikan idea, dakwah, mesej dan juga maklumat. Selain itu, media sosial dan proses komunikasi saling berkait rapat antara satu sama lain dalam menyampaikan sesuatu gambaran maklumat. Namun, ia akan menjadi transformasi dan pertambahan peranan jika dijadikan sebagai sumber hiburan dan pernyebaran maklumat.

Terdapat sebuah kajian dalam sudut keagamaan yang menyatakan bahawa penggunaan media sosial dalam menyebarkan maklumat atau mesej adalah cara paling pantas dari sudut proses pendakwahan. Justeru, kesan yang signifikan dengan penggunaan media sosial dapat dibuktikan atas penerimaan mesej dakwah apabila terdapat 62.2 peratus responden memberitahu bahawa mesej dakwah di media sosial memberikan kesan yang positif terhadap mereka. Ini menunjukkan bahawa media sosial adalah sebagai medium untuk berdakwah dan memainkan peranan yang penting dalam membentuk peribadi sosial.

Perkara di sekeliling manusia termasuk persekitaran, politik, ekonomi dan sains sentiasa berubah melalui pembangunan dan perubahan teknologi pada masa kini. Keadaan ini juga berlaku dalam bidang Teknologi Maklumat dan Komunikasi (ICT). Komputer merupakan komponen penting ICT melalui satu revolusi yang ketara. Revolusi tersebut merangkumi aspek saiz memori, kelajuan, fungsi, perkakasan, perisian dan aspek lain yang menyumbang kepada komputer yang canggih hari ini.

Teknologi dan alam sekitar banyak membantu manusia dalam menyelesaikan masalah. Manusia perlu mempunyai kemahiran dan juga pengetahuan yang sesuai untuk menguruskan teknologi dan alam sekitar. Terdapat banyak kelebihan dan keistimewaan yang telah dianugerahkan oleh Allah s.w.t untuk manusia seperti siang dan malam, gunung dan sungai dan sebagainya.

**2.0 KEPENTINGAN MEDIA SOSIAL DI MALAYSIA**

Jika dulunya media tradisional di Malaysia menggunakan media cetak dan media penyiaran, maka pada masa kini media sosial hanya menggunakan jaringan internet. Media sosial memberikan peluang kepada sesiapa sahaja yang berminat untuk berhibur dengan memberikan sumbangan dan maklum balas secara terbuka, memberi komen, serta berkongsi pendapat dalam masa yang cepat dan efektif. Apabila teknologi internet dan telefon pintar semakin maju, maka media sosial juga ikut membangun dengan pesat. Kini untuk mengakses Facebook atau twitter boleh dilakukan di mana-mana sahaja dan pada bila-bila masa hanya dengan menggunakan sebuah telefon pintar yang mempunyai jaringan internet.

Peradaban di Malaysia ini terlalu besar skopnya jika diperhatikan. Hasil kajian yang telah dilakukan mendapati bahawa yang sangat memberi kesan adalah ekonomi perniagaan dan sistem pendidikan. Nilai peradaban sesebuah negara itu diukur dengan cara bagaimana ekonomi sesebuah negara itu berkembang maju dan pesat. Begitu pantasnya seseorang boleh mengakses media sosial mengakibatkan terjadinya fenomena besar terhadap arus maklumat tidak hanya di negara-negara maju, bahkan juga di Malaysia kerana kelajuan media sosial juga mula menggantikan peranan media massa konvensional dalam menyebarkan berita-berita kepesatan dan perkembangan media sosial kini kerana semua orang memiliki peranti pintar yang tersendiri. Jika dibandingkan cara pemasaran melalui televisyen, radio, ataupun akhbar, ianya memerlukan modal yang besar dan tenaga kerja yang ramai, maka media sosial adalah jalan yang terbaik untuk digunakan pada zaman yang serba teknologi ini. Seorang pengguna media sosial boleh mengakses menggunakan media sosial dengan rangkaian internet tanpa bayaran yang besar, tanpa alat yang mahal dan boleh dilakukan sendiri tanpa pekerja. Pengguna media sosial juga boleh menyunting, menambah, mengubah suai isi kandungan seperti tulisan, gambar, video, grafik dan pelbagai model kandungan yang lain.

Antara kepentingan media sosial yang dapat kita lihat adalah ia dapat membantu dalam mewujudkan hubungan di antara peniaga dengan pelangan untuk menjadi lebih rapat dan akrab. Tugas para peniaga adalah untuk mewujudkan persekitaran yang dapat menarik perhatian ramai orang yang berpotensi menjadi pelangan atau pengguna, bergantung kepada cara peniaga untuk menggunakan kelebihan media sosial ini. Apabila peniaga mengambil keputusan untuk menceburi rangkaian sosial, maka secara automatik mereka akan berinteraksi dengan ramai orang di platform tersebut. Mereka akan mencuba sedaya upaya dalam memberikan komunikasi yang terbaik supaya para pengguna atau pembeli akan lebih tertarik kerana bukan hanya sekadar informasi tentang barang yang dijual, malah ia memberi kesan kepada hati dan perasaan daripada segi layanan yang diberikan. Manusia ini diciptakan oleh Allah dengan hati yang lembut dan suka akan layanan yang bersopan santun, jadi secara tak langsung, media sosial ini telah menyebarkan satu suasana yang saling menjaga percakapan antara satu sama lain dan menjadikan hubungan lebih rapat antara satu sama lain.

Seterusnya, media sosial menjadi medium pemasaran yang sangat efektif. Ini adalah kerana kemudahan internet itu sendiri yang kini manfaatnya boleh dinikmati oleh semua lapisan masyarakat. Proses penyebaran informasi dan maklumat di media sosial adalah sangat mudah dan meluas kerana peniaga hanya perlu membuat artikel, tulisan, gambar, video, atau apa jua bentuk informasi yang kebanyakkannya sudah disediakan di sesetengah platform itu sendiri dan meletakkannya di media sosial tertentu yang dapat dilihat oleh semua pengguna di internet. Secara tidak langsung, bukan sahaja pemasaran itu dilakukan kepada pengguna yang ingin membeli, ia juga akan berinteraksi dengan sesiapa sahaja dan mungkin akan mendatangkan minat kepada orang yang tidak menggunakannya.

Selain itu, dengan adanya sistem pemberitahuan atau notifikasi kepada pengguna media sosial, ia dapat memberitahu pengguna-pengguna bahawa terdapat informasi terbaru daripada peniaga-peniaga tertentu supaya mereka tidak terlepas akan informasi yang dikongsikan. Dengan cara ini, mereka boleh mendapatkan informasi dengan lebih pantas, mudah dan cepat. Selain itu, media sosial juga dapat membantu peniaga-peniaga kecil yang tidak mempuyai modal untuk mempunyai kedai atau tapak perniagaan tersendiri. Jika kita lihat, bukan peniaga-peniaga kecil sahaja yang menggunakan media sosial untuk aktiviti pemasaran mereka, malah syarikat-syarikat besar juga tidak ketinggalan untuk menggunakan media sosial untuk aktiviti pemasaran mereka. Terdapat banyak alasan mengapa para pemasar (marketing) memilih pemasaran menggunakan media sosial, antaranya adalah dapat meminimakan kos pengiklanan mereka. Para pemasar kini boleh mengiklankan produk perniagaan mereka di laman sosial seperti Facebook dengan pantas dan berkesan tanpa perlu mengeluarkan kos yang besar. Baki kos untuk membuat iklan tersebut dapat digunakan untuk aktiviti lain yang boleh meningkatkan kualiti pemasaran produk mereka. Tapak web perniagaan ini boleh dikemaskini pada setiap masa jika terdapat maklumat baru mengenai perniagaan yang ingin disampaikan kepada para pelanggan khususnya dengan pantas. Pelanggan yang menyukai maklumat dan perkhidmatan yang diberikan akan berkongsi pula maklumat dengan pelanggan yang mereka kenali dan ini secara tidak langsung akan menambah jumlah pelanggan baru.

Selain itu, kita boleh lihat kepentingan media sosial dalam aspek pendidikan. Berikutan kes pandemik Coronavirus ini, media sosial antara yang penting dan diperlukan dalam menyampaikan segala bahan-bahan, maklumat berkaitan dengan pembelajaran tersebut. Guru-guru dapat memanfaatkan penggunaan media sosial ini secara positif bagi tujuan meningkatkan pengajaran dan pembelajaran bagi menambah baik kualiti sistem pendidikan di Malaysia. Ia membolehkan warga pengajar dan pelajar berkomunikasi antara satu sama lain dengan pantas tanpa sempadan untuk memastikan keputusan serta tindakan dapat dilaksanakan dengan segera dan menghubungkan guru dengan kumpulan sasaran secara meluas daripada pelbagai latar belakang sama ada yang berada di dalam ataupun di luar negara bagi meningkatkan sistem penyampaian pendidikan.

Seterusnya, penggunaan media sosial oleh murid sangatlah membantu dalam mencapai segala sasaran yang diberikan oleh para pengajar dengan pantas dan fleksibel. Tanpa media sosial, mungkin semua orang terpaksa datang ke perpustakaan untuk mencari maklumat yang diperlukan atau berjumpa dengan tenaga pengajar itu sendiri yang mungkin akan mempunyai kekangan masa dan sebagainya. Jadi, dengan adanya media sosial ini, para pelajar boleh mengakses segala maklumat yang diperlukan di mana sahaja mereka berada tanpa sebarang kekangan masa atau menganggu masa orang lain. Pendekatan komunikasi media sosial terhadap pelajar ini terdiri daripada beberapa kaedah termasuk forum di internet, blog sosial, micro-blogging, wiki, podcast, gambar, video, penilaian undian pengguna dan sosial bookmarking. Variasi pendekatan cabang media sosial ini membolehkan pelajar khususnya mempunyai pilihan yang banyak untuk berkomunikasi dan mencari maklumat dengan mudah, pantas dan efektif.

Dari segi etika yang dapat dilihat daripada hasil kajian ini adalah sekiranya terdapat kesilapan pada sebarang maklumat yang telah dihebahkan, hendaklah sebaik-baiknya pelaku tersebut mengakui pada umum, membuat pembetulan dan memohon maaf kepada pihak yang berkaitan secara terus dalam laman sosial yang terlibat. Setiap orang yang berada di dalam media sosial mempunyai hak untuk melindungi dan mempertahankan maklumat mereka sendiri supaya tidak berlaku penyalahgunaan maklumat terhadap sesuatu perkara. Hal ini memberikan peluang kepada mana-mana pihak untuk berdamai tanpa berlaku apa-apa pergaduhan serta dapat mengelakkan fitnah berlaku secara sewenang-wenangnya. Suasana seperti ini dapat mengajar orang ramai supaya sentiasa menghormati kewujudan orang lain serta memberikan kewaspadaan dalam menjaga segala maklumat peribadi dengan baik dan selamat tidak kira di mana kita berada.

**3.0 KESAN PENGGUNAAN MEDIA SOSIAL TERHADAP KESEPADUAN ETNIK DI MALAYSIA**

**3.1 PENGENALAN MEDIA SOSIAL**

Media sosial merupakan satu perkara yang cukup umum di Malaysia pada ketika ini. Ianya merupakan medium komunikasi moden yang terdiri daripada aplikasi yang dibangunkan serta boleh digunakan melalui telefon pintar atau komputer, dengan syarat ianya mempunyai jaringan internet. Antara media sosial yang sangat terkenal serta digunakan oleh hampir semua rakyat Malaysia pada hari ini ialah Facebook, Twitter, WhatsApp dan sebagainya. Kita lihat terlebih dahulu kemampuan aplikasi Facebook dalam memudahkan penggunanya untuk bersosial.

Aplikasi Facebook membolehkan penggunanya membuat akaun dan meletakkan nama mereka pada profil akaun mereka. Dengan kemudahan ini, pengguna boleh mencari akaun ahli keluarga atau kawan-kawan lama atau yang jauh dengan hanya menggunakan ciri-ciri mencari yang disediakan oleh Facebook. Mereka boleh mencari akaun tersebut dengan hanya menaip nama ahli keluarga atau kawan-kawan mereka dan aplikasi ini akan mencari akaun dengan nama tersebut. Selain hanya melihat nama dan gambar yang tertera pada profil tersebut, pengguna juga boleh melihat perkongsian yang terdapat pada profil tersebut untuk mengetahui aktiviti harian mereka serta melihat isu-isu yang dikongsikan. Ciri-ciri yang paling signifikan dalam aplikasi ini adalah ciri-ciri berbual. Aplikasi ini membolehkan penggunanya berbual dengan pengguna lain untuk bertanya khabar, berborak serta berkenalan dengan kenalan baru. Ciri-ciri ini merupakan ciri-ciri yang pasti ada pada setiap aplikasi media sosial yang membolehkan pengguna mereka berkomunikasi antara satu sama lain serta berkongsi pendapat atau isu secara umum di platform tersebut.

Pada era globalisasi ini, media sosial ini telah menjadi daya tarikan kepada hampir semua penduduk di pelbagai negara yang ada di muka bumi ini. Ianya dijadikan platform untuk pengguna saling berkomunikasi dan berkongsi maklumat secara maya serta membolehkan sesiapa sahaja yang mempunyai jaringan internet mampu membacanya walau di mana pun mereka berada. Kehadiran media sosial ini pastinya memberikan impak kepada etika dan peradaban yang ada di Malaysia. Impak ini boleh membawa kepada kesan yang positif dan juga membawa kepada kesan yang negatif. Namun begitu, ianya juga bergantung kepada cara penggunanya menggunakan medium tersebut serta tujuan mereka sama ada ke arah yang positif ataupun negatif. Hal ini kerana perkongsian pelbagai budaya dan bahan-bahan media dari seluruh pelusuk dunia bermaksud pelbagai perkongsian ini juga mungkin akan memberi impak kepada peradaban di negara kita ini.

**3.2 IMPAK NEGATIF**

Keupayaan media sosial untuk menyiarkan pelbagai kandungan dari seluruh dunia yang juga terdiri daripada pelbagai budaya meletakkan nilai-nilai etika dan peradaban melayu di suatu posisi yang terancam. Hal ini demikian kerana budaya yang terutamanya datang dari peradaban barat mempunyai gaya pergaulan yang berbeza serta penggunaan bahasa yang mungkin lebih agresif. Perlakuan serta budaya yang bertentangan dengan nilai-nilai yang diterapkan dalam peradaban masyarakat Melayu ini adalah dianggap sebagai satu pendedahan baru kepada golongan muda mahupun golongan yang berusia serta akan membuatkan mereka terikut-ikut budaya tersebut sehingga menyebabkan nilai-nilai yang diterapkan dalam diri mereka terhakis dengan begitu sahaja.

Antara kandungan yang boleh menyumbang kepada akibat yang buruk ini adalah perkongsian pelbagai kandungan yang mengandungi unsur-unsur keganasan serta pornografik. Unsur-unsur negatif seperti inilah yang akan menyumbang kepada terjadinya kes buli dan gangguan seksual di sekolah, tempat kerja mahupun pusat-pusat perkhidmatan awam di mana pekerja-pekerja di situ akan mengambil kesempatan terhadap pengunjung yang datang untuk mendapatkan perkhidmatan awam yang ditawarkan di tempat tersebut. Akibat daripada itu, ramai pelajar-pelajar di sekolah yang hilang tumpuan dan minat terhadap pelajaran kerana mereka lebih berminat terhadap kumpulan samseng atau kelompok mereka yang akan membuli pelajar-pelajar yang lemah untuk mempamerkan kekuatan mereka. Akhirnya, golongan muda ini tidak mampu untuk menjadi pelapis kepada pemimpin serta peneraju tampuk kepimpinan negara mahupun ekonomi yang menyumbang kepada pendapatan negara. Perkara sebegini tidak mustahil sekiranya golongan yang sepatutnya menjadi pelapis kepada golongan professional pada waktu ini, akhirnya pada masa hadapan tidak mampu untuk memenuhi kedudukan itu kerana tidak diberikan pendidikan yang berkualiti.

Sementara itu, golongan wanita juga mempunyai risiko yang semakin tinggi di mana mereka akan diambil kesempatan oleh lelaki-lelaki yang mahu melampiaskan nafsu mereka. Akibat daripada menonton kandungan pornografik serta video-video yang menunjukkan bagaimana penyerang memerangkap mangsa, mereka juga mampu untuk membuat rancangan mereka yang tersendiri untuk memerangkap mangsa mereka agar memenuhi kehendak nafsu mereka. Perkara ini mungkin kelihatan bagus kerana membina kebijaksanaan akal namun matlamat itu yang akhir membawa kepada perkara yang buruk serta merosakkan kesejahteraan masyarakat yang sepatutnya terpelihara dalam peradaban masyarakat di Malaysia ini.

Antara nilai yang juga berpotensi untuk terjejas akibat daripada penggunaan media sosial yang tidak terkawal adalah pakaian. Masyarakat di Malaysia diterapkan dengan nilai sopan santun yang bukan sahaja merangkumi perlakuan namun juga pada pakaian mereka. Pakaian bertujuan untuk menutup aurat dan tidak menjolok mata. Namun perkongsian kandungan daripada budaya luar terutamanya dari negara bukan Islam boleh membawa budaya pakaian yang baharu serta melanggar nilai-nilai yang telah diterapkan dalam peradaban di Malaysia. Perkara ini akan memberi kesan yang amat besar terutamanya kepada golongan wanita Islam. Hal ini demikian kerana perempuan mempunyai tuntutan yang sangat tinggi dalam memelihara aurat mereka, serta tidak mendedahkan perhiasan tubuh mereka. Namun budaya pemakaian yang dibawakan oleh media sosial akan mendorong pengguna mereka untuk mengikut gaya pemakaian tersebut dan yang lebih membimbangkan adalah ke arah yang mendedahkan aurat serta tubuh badan yang akan merosakkan kehormatan dan maruah mereka sebagai seorang wanita Islam.

**3.3 IMPAK POSITIF**

Walaupun terdapat pelbagai impak negatif yang boleh dibincangkan dalam penggunaan sosial media terhadap etika dan peradaban di Malaysia, namun sekiranya penggunaannya dikawal serta dipandu ke arah matlamat yang positif dan produktif, ianya akan membawa kesan yang positif serta mampu memantapkan lagi etika dan peradaban yang terbentuk di Malaysia pada era ini. Untuk memastikan pengguna menggunakan medium ini dengan cara penggunaan yang baik serta ke arah matlamat yang positif, mereka perlulah dididik sejak kecil agar ianya menjadi suatu kebiasaan buat mereka. Suatu kebiasaan yang baik ini perlulah diwariskan kepada setiap generasi yang akan datang agar dapat mengekalkan etika dan peradaban di Malaysia.

Antara nilai yang penting dalam masyarakat di Malaysia adalah keamanan dan keharmonian. Demi memastikan nilai ini dapat dipertahankan, hubungan silaturrahim sesama keluarga dan masyarakat perlulah dipelihara. Bidang ICT yang memperkenalkan media sosial ini telah memudahkan lagi masyarakat kita untuk merapatkan hubungan silaturrahim sesama mereka sama ada yang dekat ataupun yang berjauhan. Aplikasi media sosial yang banyak terdapat pada masa kini membantu pengguna untuk berkomunikasi walaupun pada jarak yang jauh serta mendapat respon yang lebih pantas berbanding menggunakan cara yang tradisional iaitu dengan menghantar surat. Sejurus keharmonian dan keamanan di negara kita semakin kukuh dek kerana terpeliharanya hubungan silaturrahim dalam kalangan masyarakat, maka pastinya etika dan peradaban di Malaysia boleh dikatakan berada pada tahap yang sangat baik.

Faktor lain yang juga penting dalam sesuatu peradaban adalah keadaan dan tahap ekonomi itu sendiri. Keadaan ekonomi yang kukuh membawa kepada pendapatan dan kewangan yang stabil serta pergerakan wang yang baik dan efektif dalam menjana pendapatan negara. Hadirnya pelbagai teknologi dalam bidang ICT ini telah banyak memberi alternatif untuk menjana ekonomi dalam masyarakat dan negara. Kemunculan media sosial telah menjadikan ianya salah satu daripada medium utama usahawan-usahawan muda untuk menjalankan perniagaan mereka secara atas talian. Kaedah ini terbukti lebih mudah serta menjimatkan kos yang perlu dijadikan modal dalam perniagaan. Malah, pemilik perniagaan juga boleh menjalankan perniagaan mereka walau di mana mereka berada. Kebanyakan perniagaan yang sedia ada juga menggunakan medium ini untuk meningkatkan jualan mereka. Keupayaan masyarakat di Malaysia untuk menjalankan perniagaan sendiri mengukuhkan lagi keadaan ekonomi masyarakat serta memajukan peradaban di negara kita dengan kaedah perniagaan yang moden.

Selain daripada ciri-ciri pada aplikasi media sosial ini yang membolehkan penggunanya untuk berbual, ianya juga boleh digunakan untuk berkongsi kandungan perkongsian ilmu yang boleh didapati dalam pelbagai bentuk seperti artikel, infografik serta video. Tambahan pula, dengan teknologi yang semakin maju, media sosial kini boleh digunakan untuk bersiaran secara langsung untuk menjalankan sesi perkongsian ilmu. Hal ini akan lebih memudahkan terutamanya mereka yang sibuk dengan komitmen-komitmen yang lain sehingga tidak dapat menghadirkan diri ke lokasi fizikal yang menganjurkan majlis ilmu ataupun kelas-kelas dan bengkel-bengkel. Dengan kaedah perkongsian ilmu yang kini sudah dinaik taraf, ianya mampu melahirkan generasi yang sangat berilmu dan berpendidikan dalam kalangan masyarakat di Malaysia.

**4.0 PEMERKASAAN KESEPADUAN BANGSA MALAYSIA BERTERASKAN MEDIA SOSIAL**

Kemunculan internet dan media sosial pada era yang serba maju ini telah banyak memberi kemudahan dan pengaruh yang besar terhadap kehidupan sosial dalam kalangan masyarakat di Malaysia. Dalam kesibukan menikmati kemudahan dan kecanggihan teknologi di dunia internet ini, kita dapat lihat bagaimana media sosial sedikit sebanyak telah menanam semangat perpaduan dalam kalangan masyarakat. Kesepaduan ini merupakan sebuah fenomena sosial yang dipacu oleh idaman mendalam terhadap perpaduan yang seterusnya mempengaruhi para anggota masyarakat tersebut untuk merangkai pelbagai ikhtiar dan kegiatan yang dianggap sebagai prasyarat mencapai perpaduan.

Hasil kajian yang telah dilakukan mendapati bahawa daripada pelbagai aspek kita dapat membuktikan betapa berjayanya pemerkasaan kesepaduan bangsa Malaysia berteraskan media sosial ini di dalam masyarakat. Media sosial merupakan platform yang sangat berpengaruh pada zaman kini kerana tidak kira dimana kita berada akan sentiasa ada media sosial di sekeliling kita. Konsep kesepaduan sosial ini dapat dibincangkan sebagai proses yang membina dan mengekalkan semangat kekitaan dalam masyarakat dan perasaan memberitahu seseorang bahawa dia berada di dalam sesebuah komuniti.

Aspek yang pertama yang kita boleh lihat adalah dimana media sosial dijadikan sebagai alat dakwah dan penyebaran maklumat. Dakwah merupakan sesuatu ajaran agama yang perlu disampaikan dan dikongsi bersama agar tidak berlaku kesalahfahaman dalam menjalani kehidupan sebagai seorang yang beragama. Malaysia mempunyai rakyat yang berbilang kaum, bangsa dan juga agama dan jika kita ambil contoh dari satu sisi Islam, ramai daripada agama lain keliru akan perbuatan memakai pakaian menutup aurat kerana bagi mereka ianya panas dan merimaskan akan tetapi dari Islam itu sendiri, ia mengajar kita bahawa perbuatan tersebut melindungi kita daripada menjadi tumpuan orang ramai. Jadi, apabila dakwah dalam menyatakan sebab sebenar menutup aurat ini dilakukan melalui media sosial, ia akan sampai kepada masyarakat bukan Islam dan mereka akan faham serta menghormati kita sebagai umat Islam yang perlu menutup aurat. Maka lahirlah sifat perpaduan disitu kerana dimana tidak kira apa agama sekalipun, kita masih menghormati antara satu sama lain. Penyebaran maklumat pula adalah bagaimana pantasnya media sosial ini mampu menyebarkan pelbagai maklumat berkaitan agama, budaya dan lain-lain kepada semua lapisan masyarakat dan menjadikan masyarakat seorang manusia yang saling memahami antara satu sama lain. Kita dapat lihat betapa pentingnya penyebaran maklumat ini kerana di dalam sesebuah negara ia dapat menghubungkan antara rakyat dan juga pihak kerajaan dalam mengatur dan membangunkan sesebuah negara menjadi negara yang maju. Negara yang maju tidak akan terhasil jika tiada keharmonian dan kesepaduan bangsa yang berlaku di dalam sesebuah masyarakat. Kerajaan merupakan pihak yang bertanggungjawab dalam mengatur segala perihal berkaitan negara manakala rakyat pula perlu bertanggungjawab dalam membantu kerajaan membangunkan negara dari pelbagai sisi seperti menyokong segala tindakan baik dan usaha yang dilakukan oleh kerajaan. Jadi, dengan adanya media sosial ini, ia dapat digunakan sebagai medium penyebaran dan penerimaan maklumat atau respon secara telus. Ia memudahkan pihak kerajaan dalam memberikan perkongsian tentang segala maklumat terkini berkaitan transaksi negara kepada rakyat. Rakyat juga lebih terdedah dengan segala aktiviti yang dilakukan oleh kerajaan supaya tidak berlaku apa-apa aktiviti yang tidak telus dan boleh menjatuhkan imej serta pembangunan negara. Justeru, jelaslah bahawa penggunaan media sosial sebagai alat dakwah dan tempat penyebaran maklumat ini mampu memberikan kesepaduan bangsa yang sepenuhnya dalam sesebuah negara yang berbilang kaum dan agama.

Aspek seterusnya adalah dari segi bagaimana media sosial ini digunakan di dalam pendidikan. Kesepaduan masyarakat juga dapat disemai melalui pendidikan dengan menggunakan media sosial kerana ia bukan sahaja digunakan untuk berinteraksi antara satu sama lain malah ia juga memberikan manfaat yang besar kepada pendidikan dalam masyarakat. Kebanyakkan pelajar menggunakan media sosial ini sebagai platform pendidikan, mereka selalu mengalami masalah dalam mencari bahan rujukan atau penggunaan internet yang hanya berada di sesetengah tempat sahaja. Ia menyebabkan sesetengah pelajar itu terus berputus asa dan malas untuk menyiapkan kerja atau tugasan tersebut dengan cepat mahupun menunggu kerja rakannya yang sudah siap. Maka, tidak wujudlah kesepaduan antara pihak yang menyediakan bahan rujukan, pihak yang memberikan tugasan dan pihak yang perlu menyiapkan tugasan mengikut masa yang ditetapkan. Jadi, dengan adanya kemudahan penggunaan media sosial sebagai platform dalam pendidikan ini, para pelajar sedikit sebanyak dapat mencari bahan rujukan dan menjadikan pelajaran lebih senang dan pantas walau dimana sahaja mereka berada kerana jika diambil contoh dengan menggunakan telefon pintar yang kebanyakkannya semua sudah memilikinya, segala maklumat yang diperlukan hanya berada di hujung jari sahaja. Berikutan dengan kes pandemik Covid-19 yang sedang melanda di seluruh dunia ini, kebanyakkan sesi pembelajaran dan pengajaran dilakukan di atas talian ataupun sesi pembelajaran jarak jauh untuk mengelakkan kontak rapat antara satu sama lain.

Jadi, dengan adanya media sosial yang pelbagai, ia dapat memberikan kemudahan dalam menjalankan dan menyampaikan segala tugasan yang diberikan melalui WhatsApp, Telegram dan sebagainya. Segala maklumat yang diperlukan hanya tinggal dimuat turun apabila diperlukan dan boleh di ambil pada bila-bila masa sahaja tanpa menganggu masa orang lain. Tidak cukup itu, media sosial juga digunakan untuk berkongsi pengalaman dan kehidupan seharian. Ada juga yang selalu berkongsi tentang kata-kata mutiara atau pengaruh positif yang mampu meningkatkan lagi perpaduan sesama masyarakat seperti contoh seorang hamba Allah berkongsi bagaimana cara untuk menjadi rakyat Malaysia yang menghormati kaum dan agama lain supaya keharmonian dapat dijaga dan dikekalkan. Jadi, bukan sahaja para pelajar ini dapat menggunakan media sosial untuk mencari bahan-bahan rujukan dan pelajaran malah mereka juga terdedah dengan bahan-bahan ilmiah yang mampu mempengaruhi sikap dan perbuatan mereka ke arah yang lebih baik dan seterusnya meningkatkan lagi kesepaduan rakyat Malaysia secara seimbang dan harmoni.

**5.0 KESIMPULAN**

Berdasarkan kajian dan perbincangan yang telah dilakukan, amat jelas bahawa media sosial sangatlah memainkan peranan yang penting bagi membantu mengeratkan hubungan silaturrahim antara satu sama lain dalam menyebarkan serta menyampaikan dakwah atau ilmu yang memudahkan sesuatu pekerjaan. Media sosial dapat dijadikan platform untuk berkomunikasi, menyebarkan maklumat dan idea, mengekalkan serta memperkukuhkan jaringan sosial sesama manusia. Terdapat pelbagai jenis media sosial yang sering digunakan masayarakat pada masa kini seperti WhatsApp, Facebook dan sebagainya yang mempunyai pelbagai fungsi yang tersendiri. Selain itu, media sosial juga akan memudahkan seseorang itu untuk berniaga secara atas talian. Mereka tidak perlu mengeluarkan modal yang besar bagi menjalankan perniagaan mereka. Mereka hanya perlu memuat naik gambar berkaitan produk mereka yang ingin dijual dan meletakkan sedikit keterangan bagi memudahkan pelanggan untuk membeli. Bagaimanapun, terdapat beberapa garis panduan yang ditetapkan dalam Islam yang perlu diikuti, antaranya mestilah jujur dan amanah dalam perniagaan dan menjual barangan yang berkualiti.

Akhir sekali, kewujudan ‘ICT’ atau ‘Information, Communication and Technology’ ini sangatlah penting kepada masyarakat di Malaysia. Ia sangat berkesan dalam menjadi medium pemantapan etika dan peradaban di Malaysia kerana pelbagai kesan yang dapat dilihat seperti kemajuan Malaysia di dalam teknologi yang menjamin pembangunan bergerak seiring dengan etika yang ditunjukkan oleh masyarakat Malaysia sehingga ke hari ini malah ia membantu meningkatkan lagi nilai-nilai tersebut dengan baik dan menjadikan negara Malaysia yang mempunyai berbilang kaum, bangsa dan juga agama ini sentiasa harmoni dan bahagia.